ПРедлог ЗАКОН ЗА ФИНАНСИСКАТА ИНСПЕКЦИЈА ВО ЈАВНИОТ СЕКТОР

**I. ОПШТИ ОДРЕДБИ**

**Предмет на уредување**

**Член 1**

Со овој закон се уредуваат целта, основните начела, организацијата и надлежностите на финансиската инспекција во јавниот сектор (во натамошниот текст: финансиската инспекција), статусот и вработувањето на финансиски инспектор, лиценцата за финансиски инспектор, правата, обврските и одговорностите на финансиските инспектори при вршење на финансиската инспекција, надоместоците на плати на финансиските инспектори, стручно усовршување и обука на финансиските инспектори, правата и обврските на субјектите предмет на финансиска инспекција, постапката за вршење на финансиската инспекција, мерките на финансиската инспекција, информирањето и соработката со органи.

 **Цел на Законот**

**Член 2**

Целта на овој закон е да ги заштити јавните финансиски интереси во финансиското управување со средствата на државниот буџет, буџетите на единиците на локалната самоуправа и средствата од други јавни извори како и средства на ЕУ фондовите, со утврдување на законитоста на нивното користење во согласност со посебните прописи кои ја пропишуваат надлежноста за спроведување на финансиска инспекција.

**Примена на законот**

**Член 3**

1. Финансиската инспекција во јавниот сектор се врши согласно овој и друг закон.
2. Финансиска инспекција се спроведува кај корисниците на средствата од Буџетот на Република Северна Македонија, фондовите, општините и градот Скопје, агенциите и другите институции основани со закон, јавните претпријатија, јавните установи и другите правни лица кои се во државна сопственост или сопственост на општините и градот Скопје или во кои државата или општините и градот Скопје се акционери, кај корисниците на средства на ЕУ фондовите, во непрофитните организации и другите правни и физички лица само за делот на добиените јавни средства или гаранции (во понатамошниот текст: субјектите на финансиската инспекција).
3. Доколку со овој закон поинаку не е уредено, на постапката за финансиска инспекција се применуваат одредбите од Законот за општата управна постапка.

 **Дефиниции**

**Член 4**

Одделни поими употребени во овој закон го имаат следново значење:

1. „Финансиска инспекција“ е вршење инспекциски надзор над законитоста на користењето на буџетските средства, на користењето на средства на ЕУ фондовите и средства од други јавни извори, без разлика дали тие претставуваат приход, трошок, расход, враќање на средства, побарувања, обврски и капитал, кај субјектите од член 3 став (2) од овој закон.

2. „Финансиски инспектор“ е службено лице со овластувања, одговорности, права и обврски утврдени со овој закон, кое врши инспекциски надзор.

3. „Јавни средства“ се средствата на државниот буџет, буџетите на единиците на локалната самоуправа и средствата од други јавни извори.

4. „Средства од други јавни извори“ се средства на сите правни лица кои се во државна сопственост или сопственост на општините и градот Скопје или во кои државата или општините и градот Скопје се акционери.

5. „Неправилност“ e непочитување или погрешна примена на законите и другите прописи кои произлегуваат од акти или пропусти на субјектите од член 3 став (2) од овој закон, што има или може да има штетно влијание врз буџетските средства и средствата од други извори, без разлика дали се приходи, трошок, расход, враќање на средства, побарувања, обврски и капитал.

6. „Пријава“ e поднесок поткрепен со докази со кои физичките лица, институциите од јавниот сектор и другите правни лица се обраќаат до финансиската инспекција.

7. „Записник за извршена финансиска инспекција“ e исправа која ја составува и издава финансискиот инспектор по извршена финансиска инспекција.

**II. ОСНОВНИ НАЧЕЛА НА ФИНАНСИСКАТА ИНСПЕКЦИЈА**

**Член 5**

Финансиската инспекција во јавниот сектор се спроведува во согласност со начелата на законитост, заштита на јавниот интерес, еднаквост, непристрасност и објективност, одговорност, материјална вистина, сослушување на субјектите на финансиска инспекција, самостојност, јавност и пропорционалност.

**Начело на законитост**

**Член 6**

При вршење на финансиска инспекција, финансискиот инспектор е должен да постапува во согласност со Уставот, законите, меѓународните договори ратификувани во согласност со Уставот и други прописи донесени врз основа на закон.

**Начело на заштита на јавниот интерес**

**Член 7**

При извршувањето на финансиската инспекција, финансискиот инспектор обезбедува заштита на јавниот интерес.

**Начело на еднаквост, непристрасност и објективност**

**Член 8**

Финансискиот инспектор во вршењето на финансиската инспекција, обезбедува еднаквост, непристрасност и објективност кон субјектите на финансиска инспекција.

**Начело на одговорност**

**Член 9**

Финансискиот инспектор е одговорен за стручно и совесно извршување на финансиската инспекција и за штетата предизвикана со незаконито дејствие или незаконито одбивање да преземе соодветно дејствие.

**Начело на материјална вистина**

**Член 10**

Финансискиот инспектор по службена должност ја утврдува фактичката состојба и обезбедува докази во постапката за вршење на финансиска инспекција.

**Начело на сослушување на субјектите на финансиска инспекција**

**Член 11**

Пред преземањето на инспекциските мерки за отстранување на недостатоците утврдени кај субјектите на финансиската инспекција, финансискиот инспектор е должен да им даде можност на субјектите на финансиска инспекција да се изјаснат за фактите и околностите кои се утврдуваат при финансиската инспекција.

**Начело на самостојност**

**Член 12**

Финансискиот инспектор во рамките на своите овластувања и надлежност, утврдени со овој или друг закон, е самостоен и независен во вршењето на финансиската инспекција и во преземањето на инспекциски мерки утврдени со закон.

**Начело на јавност**

**Член 13**

Годишен извештај за работата на финансиската инспекција во јавниот сектор во претходната година јавно се објавува на официјалната веб страница на Министерството за финансии.

**Начело на пропорционалност**

**Член 14**

1. При вршењето на финансиската инспекција, финансискиот инспектор презема инспекциски мерки во согласност со овој и друг закон со кој се утврдува надлежноста за вршење финансиска инспекција, кои се неопходни за отстранување на утврдените неправилности и недостатоци, кои се најповолни за субјектот на финансиска инспекција внимавајќи при тоа да не го попречува ефикасното функционирање на субјектот на финансиска инспекција.
2. При определувањето на инспекциските мерки и рокот за отстранување на утврдените недостатоци финансискиот инспектор се раководи од тежината на недостатокот, штетните последици предизвикани на јавниот интерес или интересот на трети лица, како и времето кое е потребно субјектот на финансиска инспекција да ги отстрани утврдените недостатоци.

**III. ОРГАНИЗАЦИЈА И НАДЛЕЖНОСТИ ПРИ ВРШЕЊЕ НА ФИНАНСИСКАТА ИНСПЕКЦИЈА ВО ЈАВНИОТ СЕКТОР**

**Организација на финансиската инспекција**

**Член 15**

1. Работите на финансиската инспекција ги врши надлежен сектор како посебна внатрешна организациона единица во рамките на Министерството за финансии (во натамошниот текст: Секторот).
2. Со работата на Секторот раководи главен финансиски инспектор (во натамошниот текст: главен инспектор) кој директно одговара на министерот за финансии.

**Член 16**

1. Финансиската инспекција ја врши инспектор за јавни финансии (во натамошниот текст: финансиски инспектор).
2. Финансискиот инспектор врши финансиска инспекција врз основа на овластување потпишано од главниот инспектор.

**Надлежности на Главниот инспектор**

**Член 17**

1. Главниот инспектор ги врши следниве работи:
* раководи со работењето на Секторот**;**
* го надгледува извршувањето на инспекциските активности**;**
* издава овластување за спроведување на финансиска инспекција, врз основа на рангирање на пријавите според:
* комплетноста на пријавата од член 20 став (1) од овој закон;
* висината на одобрениот буџет на субјектот на финансиска инспекција;
* износот на јавни средства предмет на пријавата од член 20 став (1) од овој закон;
* бројот на издадени прекршочни платни налози или поднесени барања за поведување прекршочна постапка за субјектот на финансиска инспекција;
* го одобрува записникот за извршената финансиска инспекција и предложените мерки од финансискиот инспектор во врска со утврдените наоди за неправилности;
* предлага методолошки упатства и прирачници за извршување на инспекциските активности кои ги одобрува министерот за финансии;
* ангажира надворешно стручно лице согласно член 43 став (10) од овој закон;
* врз основа на записникот за извршената финансиска инспекција утврдува мерки со решение;
* врши следење, мерење и проценка на ефективноста на финансиската инспекција во јавниот сектор,
* ги утврдува потребите за обука на финансиските инспектори и ги координира релевантните програми за обука и
* соработува и разменува информации со други субјекти од јавниот сектор како и други релевантни меѓународни институции.
1. Начинот на рангирање на пријавите од став (1) алинеja 3 на овој член го утврдува министерот за финансии.
2. Следењето, мерењето и проценката од став (1) алинеја 8 на овој член, со акт ги утврдува министерот за финансии.

**Надлежности на Помошник - главниот инспектор**

**Член 18**

1. Помошник-главниот инспектор му помага на главниот инспектор при вршењето на работите утврдени во член 17 став (1) од овој закон.
2. Помошник-главниот инспектор, а во негово отсуство еден од вишите инспектори, овластен од министерот за финансии, го заменува главниот инспектор, во негово отсуство или кога поради болест и други причини не е во можност да ги извршува работите од член 17 став (1) од овој закон.

 **Надлежности на финансискиот инспектор**

**Член 19**

Финансискиот инспектор ги врши следниве работи:

* врши финансиска инспекција согласно со закон;
* утврдува дејствија спротивни на законите кои имаат влијание врз јавните средства како и средствата на ЕУ фондовите;
* ги утврдува одговорните лица за настанување на откриените неправилности и ја утврдува одговорноста;
* поднесува барања за поведување на прекршочна постапка кога постојат законски предуслови, односно го доставува записникот за извршена финансиска инспекција со прилог докази до надлежен орган кога постои сомневање за кривично дело;
* ги анализира причините и околностите кои довеле до неизвршување, несовесно и ненавремено извршување на работите при финансиското управување со јавните средства, како и средствата на ЕУ фондовите и дава предлог на главниот инспектор за преземање на мерки и
* врши проверка на спроведувањето на утврдените мерки од главниот инспектор во врска со извршената финансиска инспекција.

 **Основи за започнување на финансиска инспекција**

**Член 20**

1. Финансиската инспекција се спроведува по пријави во хартиена форма доставени од физички лица, институции од јавниот сектор и други правни лица поткрепени со докази и/или со наводи за постоење на основано сомнение за сторена неправилност, недостаток и/или сомневање за кривично дело во финансиското управување со јавните средства како и средствата на ЕУ фондовите кај субјектите на финансиската инспекција, како и по барање од Одделението за координација на борба против измами на ЕУ средства (АФКОС), кое постапува по барање на Европската канцеларија за борба против измами (OLAF - Office Europeen de Lutte Anti-Fraude).
2. Пријавите од став (1) на овој член физичките лица и други правни лица можат да ги поднесат и во електронска форма со употреба на средство за електронска идентификација преку Националниот портал за електронски услуги, согласно прописите од областа на електронското управување и електронските услуги и од областа на електронските документи, електронската идентификација и доверливите услуги.
3. Пријавите од став (1) на овој член институциите од јавниот сектор можат да ги поднесат и во електронска форма преку Националната платформа за интероперабилност, согласно прописите од областа на електронското управување и електронските услуги.
4. По исклучок на став (2) и (3) од овој член, а во случај на технички прекин на функционалноста на Националниот портал за електронски услуги или Националната платформа за интероперабилност, пријавите од став (1)  на овој член во форма на електронски документи се доставуваат преку квалификувана електронска препорачана достава на електронската адреса на Министерството за финансии, согласно прописите од областа на електронските документи, електронската идентификација и доверливите услуги.
5. По исклучок од став (1) на овој член финансиската инспекција се спроведува и по налог на министерот за финансии.
6. Финансиската инспекција може да се спроведе и по службена должност, во случаи на допрен глас или по добиени сознанија при вршење на финансиска инспекција, за постоење на основано сомнение за сторена неправилност, недостаток и/или сомневање за кривично дело во финансиското управување со јавните средства, како и средствата на ЕУ фондовите кај субјектите на финансиската инспекција.
7. Финансиската инспекција се спроведува согласно член 17 став (1) алинеја 3 од овој закон, водејќи сметка за ефикасноста на постапката и јавниот интерес.
8. Финансиска инспекција не се спроведува во случај на поднесена анонимна пријава, согласно став (1) на овој член, со исклучок во случај кога анонимната пријава е поткрепена со докази и/или содржи наводи за постоење на основано сомнение за неправилност, недостаток и/или сомневање за кривично дело во финансиското управување со јавните средства, како и средствата на ЕУ фондовите кај субјектите на финансиската инспекција.

**Решение за отфрлање на поднесена пријава за вршење на финансиска инспекција**

**Член 21**

1. Финансискиот инспектор нема да постапи по пријавата за финансиска инспекција доколку истата не е поткрепена со докази и/или не содржи наводи за постоење на основано сомнение за сторена неправилност, недостаток и/или сомневање за кривично дело во финансиското управување со јавните средства, како и средствата на ЕУ фондовите кај субјектите на финансиската инспекција или ако постојат други околности кои го оневозможуваат вршењето на финансиската инспекција.
2. Во случаите од став (1) на овој член, Главниот инспектор донесува решение за отфрлање на пријавата и истото веднаш се доставува до подносителот на пријавата во хартиена форма.
3. Решението за отфрлање на анонимна пријава за финансиска инспекција веднаш се објавува на веб страната на Министерството за финансии, а по истекот на 15 дена од објавата, се смета дека подносителот е уредно известен.
4. Решението од став (2) на овој член може да биде доставено до физичките лица и други правни лица и во форма на електронски документ кој се доставува на профилот на подносителот на Националниот портал за електронски услуги, согласно прописите од областа на електронското управување и електронските услуги и од областа на електронските документи, електронската идентификација и доверливите услуги.
5. Решението од став (2) на овој член може да биде доставено до институциите од јавниот сектор во електронска форма преку Националната платформа за интероперабилност, согласно прописите од областа на електронското управување и електронските услуги.
6. По исклучок од ставовите (4) и (5) од овој член, а во случај на технички прекин на функционалноста на Националниот портал за електронски услуги или Националната платформа за интероперабилност, решението од ставот (2) на овој член, во форма на електронски документ се доставува преку квалификувана електронска препорачана достава на електронската адреса на подносителот на пријавата, согласно прописите од областа на електронските документи, електронската идентификација и доверливите услуги.

**Критериуми за изземање од вршење на финансиската инспекција**

**Член 22**

1. Финансискиот инспектор се иззема од вршење на финансиската инспекција, ако:
* во последните три години работел или бил член на управен или надзорен одбор во субјектот на финансиската инспекција;
* во последните три години неговиот брачен другар или роднина до втор степен е член на управен или надзорен одбор во субјектот на финансиската инспекција;
* постојат разумни причини дека има лични интереси во активностите што се предмет на контрола и
* постојат други причини што даваат сомнеж за неговата непристрасност.
1. Финансискиот инспектор веднаш по откривањето дека постои една од причините за изземање од ставот (1) на овој член, без одлагање, ја прекинува инспекцијата и веднаш писмено го известува главниот инспектор кој со решение одлучува за изземањето или продолжувањето на вршењето на финансиската инспекција.

**IV. СТАТУС И ВРАБОТУВАЊЕ НА ФИНАНСИСКИОТ ИНСПЕКТОР**

**Статус на финансискиот инспектор**

**Член 23**

1. Финансиските инспектори имаат статус на административни службеници.
2. Звањата на финансиските инспектори се: помлад инспектор, инспектор, виш инспектор, помошник главен инспектор и главен инспектор.
3. Помлад инспектор може да биде службеник кој ги исполнува условите за звањето виш соработник од Законот за административни службеници.
4. Инспектор може да биде службеник кој ги исполнува условите за звањето советник од Законот за административни службеници.
5. Виш инспектор може да биде службеник кој ги исполнува условите за звањето раководител на одделение од Законот за административни службеници.
6. Помошник главен инспектор може да биде службеник кој ги исполнува условите за звањето помошник раководител на сектор од Законот за административни службеници.
7. Главен инспектор може да биде службеник кој ги исполнува условите за звањето раководител на сектор од Законот за административни службеници.
8. Во Секторот се утврдуваат и работни места за вршење на стручно-административни работи со звања помлад соработник и соработник.

**Услови за финансиски инспектор**

**Член 24**

Финансиски инспектор може да биде лице:

* + државјанин на Република Северна Македонија;
	+ да не му е изречена казна со правосилна судска пресуда за забрана на вршење на професија, дејност или должност;
	+ да има стекнати најмалку 240 кредити според ЕКТС или завршен VII/1 степен од областа на економските или правните науки;
	+ да ги исполнува другите услови утврдени во член 25 од овој закон;
	+ да има активно познавање на еден од трите најчесто користени јазици на Европската Унија (англиски, француски, германски), активно познавање на компјутерски програми за канцелариско работење и други посебни работни компетенции утврдени во актот за систематизација на работни места за соодветното работно место и
	+ да има лиценца за финансиски инспектор.

**Член 25**

1. Главниот инспектор, покрај условите од членот 24 од овој закон треба да има најмалку пет години работно искуство во областа на финансиите или внатрешната или надворешната ревизија од кои најмалку две години на раководно работно место во јавен сектор, односно најмалку осум години работно искуство во областа на финансиите или внатрешната или надворешната ревизија од кои најмалку три години на раководно работно место во приватен сектор.
2. Помошникот главен инспектор и вишиот инспектор, покрај условите од членот 24 од овој закон треба да имаат четири години работно искуство во областа на финансиите или внатрешната или надворешната ревизија од кои најмалку една година на работно место во јавен сектор, односно најмалку шест години работно искуство во областа на финансиите или внатрешната или надворешната ревизија од кои најмалку две години на раководно работно место во приватен сектор.
3. Инспекторот покрај условите од членот 24 од овој закон треба да има три години работно искуство во областа на финансиите или внатрешната или надворешната ревизија.
4. Помладиот инспектор покрај условите од членот 24 од овој закон треба да има две години работно искуство во областа на финансиите или внатрешната или надворешната ревизија.

**V. ЛИЦЕНЦА И СЛУЖБЕНА ЛЕГИТИМАЦИЈА ЗА ФИНАНСИСКИ ИНСПЕКТОР**

**Член 26**

Со лиценца за финансиски инспектор се стекнува кандидатот за финансиски инспектор, по претходно помината обука и положен испит за стекнување лиценца за финансиски инспектор.

**Обука за стекнување лиценца за финансиски инспектор**

**Член 27**

1. Обуката за стекнување лиценца за финансиски инспектор се спроведува врз основа на програма за теоретска обука и практична работа, која се состои од два дела во вкупно времетраење од 12 месеци, и тоа:

1) три месеци теоретска обука и

2) девет месеци практична работа на работното место, под надзор на ментор, определен од Главниот инспектор.

1. На секој кандидат за финансиски инспектор му се определува ментор од редот на финансиските инспектори со најмалку три години работно искуство како финансиски инспектор.
2. Кандидатот за финансиски инспектор избран преку постапка на вработување и кандидатот за финансиски инспектор вработен преку постапка за преземање на административен службеник, посетува обука за стекнување лиценца за финансиски инспектор од став (1) на овој член.
3. Кандидатот за финансиски инспектор вработен преку постапка за преземање на инспектор од една во друга инспекциска служба, посетува обука за стекнување лиценца за финансиски инспектор од став (1) точка 2) на овој член.
4. Кандидатите за финансиски инспектор за учество на обуката од став (1) точка 1) на овој член плаќаат надоместок кој се утврдува со тарифник кој го донесува министерот за финансии. Надоместокот се утврдува врз основа на трошоците за организирање и спроведување на обуката за стекнување лиценца за финансиски инспектор.
5. Обуките од став (1) точка 1) на овој член ги организира и спроведува Министерството за финансии, преку странски обучувачи со над 3 годишно искуство во областа на финансиите или правото и домашни обучувачи кои имаат над 3 години работно искуство од областа финансиите или правото и доказ за завршена обука за обучувачи кои ги назначува министерот за финансии.
6. Обучувачите од став (6) на овој член имаат право на паричен надоместок, чија висина се утврдува во зависност од времетраење на обуката во часови, сложеноста на обуката и потребата од подготовка на материјали за спроведување на обуката. Висината на паричниот надоместокот за обучувачите се утврдува во Тарифник кој го донесува министерот за финансии.
7. За успешно завршената обука од став (1) точка 1) на овој член, Министерството за финансии издава потврда, со важност од две години.
8. Програмата за теоретска обука и практична работа од став (1) на овој член, како и формата и содржината на потврдата од став (8) на овој член ги донесува министерот за финансии.

**Испит за стекнување лиценца за финансиски инспектор**

**Член 28**

1. Испитот за стекнување лиценца за финансиски инспектор се состои од општ и посебен дел.
2. Општиот и посебниот дел од испитот од став (1) на овој член, се полагаат според Програма за полагање и начин на спроведување на испит за стекнување лиценца за финансиски инспектор.
3. Општиот и посебниот дел од испитот од став (1) на овој член го организира и спроведува Комисија од редот на вработените во Министерството за финансии назначени од министерот за финансии.
4. Членовите на комисијата имаат право на паричен надоместок во износ од една петтина од просечната плата исплатена во Република Северна Македонија во претходната година објавена од Државниот завод за статистика.
5. Програмата од став (2) на овој член е јавно достапна на веб-страницата на Министерството за финансии.
6. Кандидатот за финансиски инспектор избран преку постапка за вработување и кандидатот за финансиски инспектор вработен преку постапка за преземање на административен службеник, по истекот на периодот за обука од член 27 став (1) од овој закон, полага испит за стекнување лиценца за финансиски инспектор.
7. Кандидатот за финансиски инспектор избран преку постапка за преземање на инспектор од една во друга инспекциска служба, по истекот на периодот за обука од член 27 став (1) точка 2) од овој закон, полага испит за стекнување лиценца за финансиски инспектор.
8. Кандидатот за финансиски инспектор од ставови (6) и (7) на овој член, кој не го положил испитот за стекнување лиценца за финансиски инспектор, има право да го полага повторно, во една од двете наредни испитни сесии.
9. Кандидатот за финансиски инспектор кој повторно не го положил испитот за стекнување лиценца за финансиски инспектор се распоредува на друго работно место со истото звање во Министерството за финансии, согласно актот за систематизација.
10. Програмата од став (2) на овој член, ја донесува министерот за финансии.

**Издавање и важност на лиценцата за финансиски инспектор**

**Член 29**

1. Лиценцата за финансиски инспектор ја издава министерот за финансии.
2. Лиценцата од став (1) на овој член има трајна важност.
3. Во случај на престанок на работниот однос на финансискиот инспектор, престанува важноста на лиценцата.
4. Формата и содржината на образецот за лиценца за финансиски инспектор ги пропишува министерот за финансии.

**Одземање на лиценцата за инспектор**

**Член 30**

1. Министерот за финансии во рок од 7 (седум) дена од денот на конечноста на одлуката за престанок на работниот однос на финансискиот инспектор по сила на закон и конечноста на одлуката за констатиран дисциплински престап, кога настапиле штетни последици за институцијата, а притоа не се утврдени олеснителни околности за финансискиот инспектор кој го сторил престапот, донесува решение за одземање на лиценцата за финансиски инспектор во хартиена форма.
2. Решението за одземање на лиценцата од став (1) на овој член може да биде издадено и во форма на електронски документ кој се доставува преку квалификувана електронска препорачана достава на електронската адреса на финансискиот инспектор на кој му престанал работниот однос, согласно прописите од областа на електронските документи, електронската идентификација и доверливите услуги.

**Службена легитимација**

**Член 31**

1. Финансискиот инспектор има службена легитимација, со која го докажува своето својство, идентитет и овластувања.
2. Службената легитимација од став (1) на овој член ја издава министерот за финансии по добивање на лиценцата за финансиски инспектор.
3. Во случај на престанок на работниот однос или суспензија согласно со закон, по донесување на решение за престанок на работниот однос, односно решение за суспензија, министерот за финансии му ја одзема службената легитимација на финансискиот инспектор.
4. Министерот за финансии, ги пропишува формата и содржината на образецот за службената легитимација од став (1) на овој член, како и начинот на нејзиното издавање, одземање и замена.

**VI.ПРАВА, ОБВРСКИ И ОДГОВОРНОСТ НА ФИНАНСИСКИОТ ИНСПЕКТОР**

**Општа одредба**

**Член 32**

За прашањата кои се однесуваат на правата и обврските од работниот однос на финансиските инспектори, кои не се уредени со овој закон, се применуваат одредбите од Законот за административни службеници и Законот за вработените во јавниот сектор.

**Права на финансискиот инспектор**

**Член 33**

1. При вршењето на финансиската инспекција финансискиот инспектор има право:
	* на неограничен пристап до сите информации и документи релевантни за инспекцијата, вклучувајќи ги и класифицираните со највисок степен, кои се чуваат кај субјектот на финансиска инспекција;
	* на неограничен пристап до просториите и средствата на субјектот на финансиска инспекција;
	* да врши контрола на законитоста на трошењето на средствата и изворите на средствата (актива и пасива), сметководствените системи и на сите документи, вклучително и на тие во електронска форма;
	* да бара од субјектот на финансиска инспекција заверени копии од документите поврзани со финансиската инспекција во определените рокови во барањето од членот 42 став (2) од овој закон;
	* да бара легитимирање и своерачно потпишани изјави;
	* да бара од субјектите на финансиска инспекција увид во банкарските сметки во земјата и странство во определени рокови;
	* да блокира банкарски сметки или користење на средства одобрени во буџетот на ниво на програма, ставка или проект до отстранување на констатираните нерегуларности;
	* да бара во определени рокови извештаи на внатрешните ревизори, извештаи од Државниот завод за ревизија и други контролни органи што се чуваат кај субјектот на финансиска инспекција;
	* да врши контрола и да бара информации и заверени копии од документите и кај правните или физичките лица надвор од субјектот на финансиска инспекција во врска со вршењето на финансиска инспекција;
	* да биде информиран од надлежниот суд за донесените одлуки во врска со преземените мерки со инспекциските активности и
	* да спречи пристап на одговорни лица до сефови, складишта и други предмети што се предмет на финансиската инспекција, со тоа што ќе ги запечати во присуство на службено лице од субјектот на финансиска инспекција.
2. Доказите  од став (1) алинеи 4, 5, 8, 9 и 10 од овој член можат да бидат и во форма на електронски документи, согласно прописите од областа на електронските документи, електронската идентификација и доверливите услуги и да бидат доставени преку Националната платформа за интероперабилност или преку квалификувана електронска препорачана достава до електронската адреса на Министерството за финансии, согласно прописите од областа на електронското управување и електронските услуги и од областа на електронските документи, електронската идентификација и доверливите услуги.
3. Во случаите определени во став (2) од овој член, електронските документи може да се прибават како умножени или дигитализирани примероци, а изјавите се потпишуваат со квалификуван сертификат за електронски потпис издаден согласно закон.
4. По исклучок на ставот (2) од овој член, а во случај на технички прекин на функционалноста на Националната платформа за интероперабилност, доказите од ставот (1) алинеи 4, 5, 8, 9 и 10 на овој член во форма на електронски документи се доставуваат преку квалификувана електронска препорачана достава на електронската адреса на Министерството за финансии, согласно прописите од областа на електронските документи, електронската идентификација и доверливите услуги.

**Член 34**

На финансискиот инспектор не може да му се доверат други работи кои ќе бидат пречка за вршење на неговата основна работа или на кој било начин ќе му наштетат на угледот и непристрасноста во вршењето на неговата функција.

**Плата, надоместоци и додатоци на плата на инспектор**

**Член 35**

1. Финансискиот инспектор има право на плата и надоместоци од плата под услови и критериуми утврдени во Законот за административни службеници, освен ако не е поинаку пропишано со овој закон.
2. Финансискиот инспектор има право на додаток на плата заради постоење на висок ризик по животот и здравјето при извршувањето на работите и задачите на инспектор во висина од 30% од износот на основната плата.

**Награда за финансискиот инспектор**

**Член 36**

1. На финансискиот инспектор може еднаш во текот на календарската година, да му се додели парична награда во висина од една негова месечна плата исплатена во претходниот месец.
2. Критериумите за доделување на наградата од став (1) на овој член се:
	* посебно ангажирање во извршувањето на работата;
	* квалитет во извршување на работата;
	* значителен придонес во остварувањето на функцијата на финансиската инспекција и
	* процент за реализација на предмети примени во работа.
3. Паричната награда од ставот (1) на овој член го исклучува надоместокот за успешност во работењето за административни службеници, согласно со Законот за административни службеници.
4. За паричната награда од ставот (1) на овој член, одлучува министерот за финансии со решение, на предлог на непосредно претпоставениот раководен службеник.

**Стручно усовршување и обука на финансискиот инспектор**

**Член 37**

1. Финансискиот инспектор има право и должност континуирано професионално и стручно да се усовршува и обучува, во согласност со потребите на финансиската инспекција.
2. Стручното усовршување од став (1) на овој член, се спроведува преку генерички и специјализирани обуки согласно Законот за административни службеници.
3. Специјализираните обуки за финансискиот инспектор се организираат и спроведуваат согласно програма за обуки за вршење на финансиска инспекција која ја донесува министерот за финансии.
4. Обуките од став (3) на овој член може да ги организира и спроведува и Министерството за финансии, преку странски обучувачи со над 3 годишно искуство од областа на финансиите или правото и домашни обучувачи кои имаат над 3 години работно искуство од областа на финансиите или правото и доказ за завршена обука за обучувачи кои ги назначува министерот за финансии.
5. Обучувачите од став (4) на овој член имаат право на паричен надоместок, чија висина се утврдува во зависност од времетраење на обуката во часови, сложеноста на обуката и потребата од подготовка на материјали за спроведување на обуката. Висината на паричниот надоместокот за обучувачите се утврдува во Тарифник кој го донесува министерот за финансии.

**Осигурување од несреќа при работа**

**Член 38**

Министерството за финансии на своја сметка, задолжително го осигурува финансискиот инспектор за случаи на несреќа при работа.

**Обврски на финансискиот инспектор**

**Член 39**

1. Финансискиот инспектор постапува законито, навремено и во согласност со Етичкиот кодекс за административни службеници.
2. Во текот на вршењето на финансиската инспекција, финансискиот инспектор е должен во хартиена форма да го извести одговорното лице на субјектот на финансиска инспекција, за законскиот основ за вршење на инспекцијата, почетокот на вршењето на инспекцијата, освен ако со закон поинаку не е утврдено или ако со таквото известување се намалува ефикасноста на инспекцијата, или заради заштита на јавниот интерес и животот и здравјето на луѓето и имотот.
3. Известувањето од  став (2) на овој член до корисниците на средствата од Буџетот на Република Северна Македонија, фондовите, општините и градот Скопје, агенциите и другите институции основани со закон, јавните претпријатија, јавните установи и другите правни лица кои се во државна сопственост или сопственост на општините и градот Скопје или во кои државата или општините и градот Скопје се акционери, може да биде поднесено и доставено и во електронска форма преку Националната платформа за интероперабилност, согласно прописите од областа на електронското управување и електронските услуги.
4. По исклучок на ставот (3) од овој член, во случај на технички прекин на функционалноста на  Националната платформа за интероперабилност или кога известувањето од став (2) од овој член  се однесува на корисниците на средства на ЕУ фондовите, на непрофитните организации и другите правни и физички лица корисници на јавни средства или гаранции, истото се доставува во форма на електронски документ преку квалификувана електронска препорачана достава на електронската адреса на субјектот на финансиска инспекција, согласно прописите од областа на електронските документи, електронската идентификација и доверливите услуги.
5. Финансискиот инспектор го известува одговорното лице на субјектот на финансиска инспекција на објективен и јасен начин за резултатите од извршената инспекција, утврдените неправилности и штети и причините за нивното настанување, како и за прекршоците утврдени врз основа на фактите и околностите.
6. Финансискиот инспектор е должен, во текот на траењето и по престанокот на вработувањето, да ги чува во тајност сите податоци што ги дознал при вршењето на финансиската инспекција, кои со пропис или со општ акт на субјектот на финансиска инспекција, се утврдени како деловна тајна, освен во случаите утврдени со закон.
7. Во случај на добивање информација од надлежен орган дека е започната истражна постапка во субјектот на финансиска инспекција и по барање на надлежниот орган, финансискиот инспектор престанува со преземање на какви било дејствија со кои може да ги попречи истражните дејствија и со решение се запира постапката.
8. Во случај на неможност за спроведување на финансиска инспекција во просториите на субјектот на финансиска инспекција, неможност за добивање опрема и деловна документација, финансискиот инспектор може да побара асистенција од Министерството за внатрешни работи.
9. Финансискиот инспектор е должен при вршењето на финансиската инспекција да ги применува прописите за заштита на личните податоци.

**Одговорност на финансискиот инспектор**

**Член 40**

Покрај одговорноста за дисциплински престап согласно со Законот за административни службеници, финансискиот инспектор е дисциплински одговорен и ако при вршење на инспекцискиот надзор:

1. не преземе соодветни мерки кои во согласност со овој или друг закон бил должен да ги преземе;
2. не ги извести надлежните органи за прекршување на законите или другите прописи кои со записник ги констатирал при вршењето на финансиската инспекција;
3. не постапи согласно со обврската за чување на деловна тајна од членот 39 став (6) од овој закон и
4. не постапи согласно со обврската за примена на прописите за заштита на личните податоци од членот 39 став (9) од овој закон.

**VII. ПРАВА И ОБВРСКИ НА СУБЈЕКТОТ НА ФИНАНСИСКА ИНСПЕКЦИЈА**

**Права на субјектот на финансиска инспекција**

**Член 41**

Субјектот на финансиската инспекција има право:

1. да предлага и да поднесува докази кои се од значење за утврдување на фактичката состојба, во текот на постапката за вршење на финансиската инспекција;
2. да даде забелешка со образложение, на записникот за извршената финансиска инспекција, во однос на:
	* законитоста на постапката на финансиската инспекција;
	* однесувањето на финансискиот инспектор/и и
	* точноста на утврдената фактичка состојба;
3. на известување за отпочнување на финансиската инспекција согласно член 39 ставови (2), (3) и (4) од овој закон;
4. да биде запознаен со правата и должностите кои ги има во контекст на финансиската инспекција;
5. да биде запознаен со правниот основ за вршењето на финансиската инспекција;
6. да го предупреди финансискиот инспектор/ите на тајноста на информации кои му ги дава на располагање;
7. да го придружува финансискиот инспектор/ите за време на финансиската инспекција која се врши во просториите на субјектот на барање на финансискиот инспектор/ите;
8. да биде известен за резултатите од извршената инспекција, согласно член 39 став (5) од овој закон.

**Обврски на субјектот на финансиската инспекција**

**Член 42**

1. Субјектот на финансиската инспекција е должен на финансискиот инспектор да му овозможи непречено вршење на инспекцијата и да ги стави на увид информациите и документите кои се потребни за вршење на инспекцијата вклучувајќи:
	* да му обезбеди неопходни услови за непречена работа со цел за утврдување на фактичката состојба и
	* да му овозможи во определен рок пристап до просториите, производите, документите, електронските бази на податоци или кое било друго средство кое е предмет на финансиската инспекција.
2. Субјектот на финансиската инспекција е должен по барање на финансискиот инспектор во хартиена форма, во рокот определен со барањето на финансискиот инспектор, да му достави или подготви точни и целосни податоци, извештаи, материјали или други документи кои се неопходни за спроведување на финансиската инспекција.
3. Субјектот на финансиската инспекција должен е да даде информации од претходно извршените инспекции, контроли или ревизии од други субјекти, документи и податоци што се чуваат во хартиена или електронска форма со соодветен степен на тајност, согласно со прописите за заштита на класифицирани информации и документи кои содржат лични податоци.
4. Субјектот на финансиската инспекција е должен да определи лице кое ќе биде присутно при вршењето на инспекцискиот надзор.
5. Субјектот на финансиската инспекција е должен веднаш по истекот на рокот определен за извршување на инспекциската мерка определена во членовите 46 и 47 од овој закон, а најдоцна во рок од три дена, во хартиена форма да го извести финансискиот инспектор дали е извршена инспекциската мерка.
6. Барањето од став (2) на овој член и известувањето од став (5) на овој член кое се доставува до, односно поднесува од корисниците на средствата од Буџетот на Република Северна Македонија, фондовите, општините и градот Скопје, агенциите и другите институции основани со закон, јавните претпријатија, јавните установи и другите правни лица кои се во државна сопственост или сопственост на општините и градот Скопје или во кои државата или општините и градот Скопје се акционери, може да бидат доставени или поднесени во електронска форма преку Националната платформа за интероперабилност, согласно прописите од областа на електронското управување и електронските услуги.
7. По исклучок на ставот (6) од овој член, а во случај на технички прекин на функционалноста на Националната платформа за интероперабилност или кога барањето од став (2) и известувањето од став (5) на овој член се однесуваат на корисниците на средства на ЕУ фондовите, на непрофитните организации и другите правни и физички лица корисници на јавни средства или гаранции, истите се доставуваат или поднесуваат во форма на електронски документи преку квалификувана електронска препорачана достава на електронската адреса на субјектот на финансиска инспекција, односно на електронската адреса на Министерството за финансии, согласно прописите од областа на електронските документи, електронската идентификација и доверливите услуги.

**VIII. ПОСТАПКА ЗА ВРШЕЊЕ НА ФИНАНСИСКА ИНСПЕКЦИЈА**

**Започнување на постапка за финансиска инспекција**

**Член 43**

1. Постапка за финансиска инспекција може да поведе главниот инспектор согласно член 20 од овој закон.
2. Главниот инспектор издава овластување во хартиена форма за спроведување на финансиска инспекција, а по претходно утврдени критериуми согласно со актот од член 17 став (1) алинеја 3 од овој закон.
3. Овластувањето од став (2) од овој член кое се доставува до корисниците на средствата од Буџетот на Република Северна Македонија, фондовите, општините и градот Скопје, агенциите и другите институции основани со закон, јавните претпријатија, јавните установи и другите правни лица кои се во државна сопственост или сопственост на општините и градот Скопје или во кои државата или општините и градот Скопје се акционери, може да биде доставено во електронска форма преку Националната платформа за интероперабилност, согласно прописите од областа на електронското управување и електронските услуги.
4. По исклучок на ставот (3) од овој член, а во случај на технички прекин на функционалноста на Националната платформа за интероперабилност или кога овластувањето од став (2) од овој член  се однесува на корисниците на средства на ЕУ фондовите, на непрофитните организации и другите правни и физички лица корисници на јавни средства или гаранции, истото се доставува во форма на електронски документ преку квалификувана електронска препорачана достава на електронската адреса на субјектот на финансиска инспекција, согласно прописите од областа на електронските документи, електронската идентификација и доверливите услуги.
5. Овластувањето за спроведување на финансиска инспекција особено содржи: назив на субјектот на финансиска инспекција, предмет на финансиска инспекција, податоци за финансиските инспектори кои ќе вршат финансиска инспекција, датум за почеток на финансиската инспекција.
6. Финансиската инспекција се најавува со доставување на известување до субјектот на финансиската инспекција за времето и предметот на финансиска инспекција согласно член 39 ставови (2), (3) и (4) од овој закон.
7. По исклучок од ставот (6) на овој член, финансиската инспекција нема да се најави кога постојат причини за неодложно постапување или оправдана загриженост дека најавата ќе го спречи или намали остварувањето на целта на финансиската инспекција или кога за тоа постои јавен интерес за отстранување на опасност по животот и здравјето на луѓето и животната средина.
8. Во случаите од ставот (7) на овој член, финансискиот инспектор е должен причините да ги внесе во записникот за финансиска инспекција.
9. Финансиската инспекција може да се спроведува и во службените простории на Министерството за финансии.
10. При спроведувањето на финансиската инспекција, главниот инспектор може да ангажира надворешно стручно лице од Бирото за судски вештачења, за потребите на финансиските инспектори.

 **Записник за извршена финансиска инспекција**

**Член 44**

1. По спроведената финансиската инспекција во која финансискиот инспектор ја утврдил фактичката состојба, неправилностите и недостатоците, забелешките, изјавите и другите релевантни факти и околности, финансискиот инспектор составува и потпишува претходен записник во хартиена форма во своите службени простории.
2. Записникот од ставот (1) на овој член главниот инспектор го доставува во хартиена форма до раководителот на субјектот на финансиската инспекција за да даде забелешки во хартиена форма во рок од 10 дена од денот од приемот на записникот.
3. Доколку во рок од 10 дена од денот на приемот на записникот од ставот (1) на овој член, субјектот на финансиска инспекција не достави забелешки на записникот во хартиена форма, финансискиот инспектор во рок од 3 дена ќе состави нов конечен записник и ќе го достави во хартиена форма до субјектот на финансиската инспекција.
4. Доколку субјектот на финансиска инспекција навремено достави забелешки на записникот во хартиена форма од ставот (1) на овој член и истите не се прифатени, финансискиот инспектор во рок од 10 дена од приемот на забелешките, ќе состави нов конечен записник и ќе го достави во хартиена форма до субјектот на финансиската инспекција со известување за причините за нивното неприфаќање.
5. Доколку се достават нови факти и материјални докази во забелешките во хартиена форма од субјектот на финансиска инспекција кои се од влијание за промена на фактичката состојба утврдена во записникот, финансискиот инспектор ќе ги прифати доставените забелешки во записникот и во рок од 10 дена од приемот на забелешките ќе состави нов конечен записник согласно новата фактичка состојба и ќе го достави во хартиена форма до субјектот на финансиската инспекција.
6. Записниците од  ставовите (1), (3), (4) и (5) кои се доставуваат до, односно забелешките од ставот (2) од овој член кои се поднесуваат од корисниците на средствата од Буџетот на Република Северна Македонија, фондовите, општините и градот Скопје, агенциите и другите институции основани со закон, јавните претпријатија, јавните установи и другите правни лица кои се во државна сопственост или сопственост на општините и градот Скопје или во кои државата или општините и градот Скопје се акционери, можат да бидат доставени, односно поднесени во електронска форма преку Националната платформа за интероперабилност, согласно прописите од областа на електронското управување и електронските услуги.
7. По исклучок на ставот (6) од овој член, а во случај на технички прекин на функционалноста на Националната платформа за интероперабилност или кога записниците од  ставовите (1), (3), (4) и (5) и забелешките од ставот (2) од овој член се однесуваат на корисниците на средства на ЕУ фондовите, на непрофитните организации и другите правни и физички лица корисници на јавни средства или гаранции, истите во форма на електронски документи се доставуваат преку квалификувана електронска препорачана достава на електронската адреса на субјектот на финансиската инспекција, односно на електронската адреса на Министерството за финансии, согласно прописите од областа на електронските документи, електронската идентификација и доверливите услуги.
8. Формата и содржината на записникот од став (1) на овој член и на записникот од ставовите (3), (4) и (5) на овој член, за извршена финансиска инспекција, ги пропишува министерот за финансии.

**Евиденција за податоци кои се однесуваат на спроведена финансиска инспекција**

**Член 45**

1. Финансиската инспекција задолжително води евиденција за податоците кои се однесуваат на спроведените финансиски инспекции.
2. Формата, содржината и начинот на водење на евиденцијата од ставот (1) на овој член, ги пропишува министерот за финансии.

**Мерки на финансиската инспекција**

**Член 46**

1. Во случај кога во записникот за извршената финансиска инспекција се утврдени неправилности и недостатоци што можат да се отстранат, главниот инспектор во рок од 10 дена од составувањето на записникот од член 44 ставови (3), (4) и (5) од овој закон, носи решение во хартиена форма за отстранување на утврдените неправилности и недостатоци, во зависност од видот на неправилноста/ недостатокот.
2. Во случај кога во записникот за извршената финансиска инспекција се утврдени неправилности што можат да се прекинат, главниот инспектор во рок од 10 дена од составувањето на записникот од член 44 ставови (3), (4) и (5) од овој закон, носи решение во хартиена форма за прекинување на утврдените неправилности, во зависност од видот на неправилноста.
3. Решенијата од ставовите (1) и (2) на овој член, кои се доставуваат до корисниците на средствата од Буџетот на Република Северна Македонија, фондовите, општините и градот Скопје, агенциите и другите институции основани со закон, јавните претпријатија, јавните установи и другите правни лица кои се во државна сопственост или сопственост на општините и градот Скопје или во кои државата или општините и градот Скопје се акционери, можат да бидат доставени во електронска форма преку Националната платформа за интероперабилност, согласно прописите од областа на електронското управување и електронските услуги.
4. По исклучок на став (3) од овој член, а во случај на технички прекин на функционалноста на Националната платформа за интероперабилност или кога решенијата од ставовите (1) и (2) од овој член се однесуваат на корисниците на средства на ЕУ фондовите, на непрофитните организации и другите правни и физички лица корисници на јавни средства или гаранции, истите во форма на електронски документи се доставуваат преку квалификувана електронска препорачана достава на електронската адреса на субјектот на финансиска инспекција, согласно прописите од областа на електронските документи, електронската идентификација и доверливите услуги.
5. Субјектот на финансиска инспекција е должен во рок од три дена по истекот на рокот утврден во решението од ставовите (1) и (2) на овој член, во хартиена форма да го извести главниот инспектор за преземените мерки, согласно член 42 ставови (5), (6) и (7) од овој закон.
6. Против решението од став (1) и став (2) на овој член, може да се поведе управен спор пред надлежен суд во рок од 30 дена од приемот на решението.

**Член 47**

1. Во случај финансиската инспекција да утврди дека јавните средства се искористени незаконски и/или неоправдано, главниот инспектор во рок од 10 дена од составување на записникот од член 44 ставови (3), (4) и (5) од овој закон, со решение во хартиена форма ќе побара враќање на средствата во буџетот во утврден рок.
2. Решението од став (1) од овој член, кое се доставува до корисниците на средствата од Буџетот на Република Северна Македонија, фондовите, општините и градот Скопје, агенциите и другите институции основани со закон, јавните претпријатија, јавните установи и другите правни лица кои се во државна сопственост или сопственост на општините и градот Скопје или во кои државата или општините и градот Скопје се акционери, може да биде доставено во електронска форма преку Националната платформа за интероперабилност, согласно прописите од областа на електронското управување и електронските услуги.
3. По исклучок на став (2) од овој член, а во случај на технички прекин на функционалноста на Националната платформа за интероперабилност или кога решението од став (1) од овој член се однесува на корисниците на средства на ЕУ фондовите, на непрофитните организации и другите правни и физички лица корисници на јавни средства или гаранции, истото во форма на електронски документ се доставува преку квалификувана електронска препорачана достава на електронската адреса на субјектот на финансиска инспекција, согласно прописите од областа на електронските документи, електронската идентификација и доверливите услуги.
4. Субјектот на финансиска инспекција е должен во рок од три дена по истекот на рокот утврден во решението од став (1) на овој член, да го извести главниот инспектор за преземените мерки, согласно член 42 ставови (5), (6) и (7) од овој закон.
5. Против решението од ставот (1) на овој член, може да се поведе управен спор пред надлежен суд во рок од 30 дена од приемот на решението.

**IX. ИНФОРМИРАЊЕ НА ОРГАНИТЕ**

**Член 48**

1. Во случај на утврдени неправилности при вршење на финансиската инспекција:
* кај корисниците на средства на Буџетот на Република Северна Македонија и фондовите, информациите за неправилностите во хартиена форма треба да се достават до надлежниот министер и/или органот пред кој е одговорен;
* во единиците на локалната самоуправа и Градот Скопје и нивните единки корисници, информациите за неправилностите во хартиена форма се доставуваат и до градоначалникот и до советот на општината, односно и до градоначалникот и до Советот на Градот Скопје;
* во агенциите и другите институции основани со закон, јавните претпријатија, јавните установи и другите правни лица кои се во државна сопственост или во сопственост на единиците на локалната самоуправа или Градот Скопје или во кои државата, единиците на локалната самоуправа или Градот Скопје е акционер, информациите за неправилностите во хартиена форма се доставуваат и до Владата на Република Северна Македонија, односно градоначалникот на единицата на локалната самоуправа или Градот Скопје или до правното лице кое има управувачки пакет во капиталот;
* кај корисници на средствата на ЕУ фондовите, информациите за неправилностите во хартиена форма треба да се достават и до Одделението за координација на борба против измами на ЕУ средства (АФКОС);
* во случај на утврдени неправилности при финансиска инспекција кај правни лица во кои државата или единици на локалната самоуправа имаат мнозински капитал, податоците за неправилностите во хартиена форма се доставуваат до надзорниот одбор или управниот одбор, односно до основачот на субјектот;
* во трговско друштво во кое е покрената постапка на стечај или ликвидација, информациите за неправилностите во хартиена форма се доставуваат до органот на државната управа или општината кој има сопственички права и до органите на стечајната постапка и
* во непрофитните организации и другите правни и физички лица само за делот на добиените јавни средства или гаранции, информациите за неправилностите во хартиена форма се доставуваат до институцијата од јавниот сектор која ги доделила јавните средства или гаранции.
1. Информациите за неправилностите од ставот (1) на овој член може да бидат доставени во електронска форма преку Националната платформа за интероперабилност, согласно прописите од областа на електронското управување и електронските услуги.
2. По исклучок на став (2) на овој член, а во случај на технички прекин на функционалноста на Националната платформа за интероперабилност, информациите од став (2) на овој член во форма на електронски документи се доставуваат преку квалификувана електронска препорачана достава на електронската адреса на надлежниот орган соодветно, согласно прописите од областа на електронските документи, електронската идентификација и доверливите услуги.
3. Информациите за неправилностите од ставот (1) на овој член главниот инспектор ги доставува и до министерот за финансии.

**Член 49**

1. Кога во вршењето на финансиската инспекција, ќе се утврди повреда на прописите над чие извршување врши надзор друг орган, главниот инспектор должен е за тоа веднаш во хартиена форма да го извести тој орган.
2. Известувањето од став (1) на овој член може да биде доставено во електронска форма преку Националната платформа за интероперабилност, согласно прописите од областа на електронското управување и електронските услуги.
3. По исклучок на став (2) од овој член, а во случај на технички прекин на функционалноста на Националната платформа за интероперабилност, известувањето од став (2) на овој член во форма на електронски документ се доставува преку квалификувана електронска препорачана достава на електронската адреса на органот, согласно прописите од областа на електронските документи, електронската идентификација и доверливите услуги.
4. Надлежниот орган е должен во рок од 30 дена од преземање на мерките да го извести главниот инспектор.

**X. СОРАБОТКА НА ФИНАНСИСКАТА ИНСПЕКЦИЈА СО НАДЛЕЖНИТЕ ОРГАНИ**

**Поднесување на барање за поведување на прекршочна постапка и/или доставување на записник за извршена финансиска инспекција до надлежен орган за постоење сомневање за кривично дело**

**Член 50**

1. Кога во вршењето на финансиската инспекција, ќе се утврди неправилност или недостаток што претставува прекршок, финансискиот инспектор е должен до надлежниот орган да поднесе барање во хартиена форма за поведување на прекршочна постапка.
2. Кога во вршењето на финансиската инспекција постои основ на сомневање за кривично дело, финансискиот инспектор е должен до надлежниот орган да го поднесе записникот за извршена финансиска инспекција со прилог докази во хартиена форма.
3. Органот до кој е поднесен записникот за извршена финансиска инспекција, односно до кој е поднесено барање за поведување на прекршочна постапка, должен е за резултатите од постапката во хартиена форма да ја извести финансиската инспекција во рок од пет дена од донесениот правосилен извршен акт.
4. Барањето од став (1) на овој член, записникот со прилог докази од став (2) на овој член и известувањето од став (3) на овој член може да биде доставено во електронска форма преку Националната платформа за интероперабилност, согласно прописите од областа на електронското управување и електронските услуги.
5. По исклучок на став (4) од овој член, а во случај на технички прекин на функционалноста на Националната платформа за интероперабилност, барањето од став (1) на овој член, записникот со прилог докази од став (2) на овој член и известувањето од став (3) на овој член во форма на електронски документ се доставува преку квалификувана електронска препорачана достава на електронската адреса на надлежниот орган, односно на електронската адреса на Министерството за финансии, согласно прописите од областа на електронските документи, електронската идентификација и доверливите услуги.

**Итна постапка**

**Член 51**

1. Финансискиот инспектор доставува барање во хартиена форма за податоци за потребите на финансиската инспекција до надлежен орган.
2. Барањето од став (1) на овој член може да биде доставено во електронска форма преку Националната платформа за интероперабилност, согласно прописите од областа на електронското управување и електронските услуги.
3. По исклучок од ставот (2) на овој член, а во случај на технички прекин на функционалноста на Националната платформа за интероперабилност, барањето од ставот (2) на овој член во форма на електронски документ се доставува преку квалификувана електронска препорачана достава на електронската адреса на органот, согласно прописите од областа на електронските документи, електронската идентификација и доверливите услуги.
4. Постапката по барањата од ставот (1) на овој член е итна.

**XI. ГОДИШЕН ИЗВЕШТАЈ**

**Член 52**

Министерството за финансии до Владата на Република Северна Македонија доставува годишен извештај за работата на финансиската инспекција во јавниот сектор во претходната година, во хартиена форма, најдоцна до 31 март во тековната година**.**

**XII.** **ПРЕКРШОЧНИ ОДРЕДБИ**

**Член 53**

1. Глоба во износ од 500 до 1.000 евра во денарска противвредност ќе му се изрече за сторен прекршок на раководителот на субјектот на финансиска инспекција, ако:

1) на финансискиот инспектор не му обезбеди неопходни услови за непречена работа со цел за утврдување на фактичката состојба (член 42 став (1) алинеја 1 од овој закон);

2) на финансискиот инспектор не му овозможи во определен рок пристап до просториите, производите, документите или кое било друго средство кое е предмет на финансиската инспекција (член 42 став (1) алинеја 2 од овој закон);

3) на барање во хартиена форма на финансискиот инспектор, во рокот определен со барањето на финансискиот инспектор, не му достави или подготви точни и целосни податоци, извештаи, материјали или други документи кои се неопходни за спроведување на финансиската инспекција (член 42 став (2) од овој закон);

4) не даде информации од претходно извршените инспекции, контроли или ревизии (член 42 став (3) од овој закон);

5) не преземе мерки по решение на финансискиот инспектор во определениот рок со цел да се отстранат нерегуларностите и/или да се отстранат негативните последици од овие активности (член 46 став (1) од овој закон);

6) не ги прекине активностите во определениот рок кои довеле до неправилност или предизвикале штета (член 46 став (2) од овој закон);

7) не го извести главниот инспектор за преземените мерки согласно член 46 став (5) и член 47 став (4), од овој закон и

8) не постапи по решението на финансискиот инспектор со кое се бара враќање на средствата во буџетот во рокот утврден од финансискиот инспектор (член 47 став (1) од овој закон).

1. Глоба во износ од 300 до 500 евра во денарска противвредност ќе му се изрече за сторен прекршок на раководителот на субјектот на финансиска инспекција во случај на незаконско користење на средствата на ЕУ фондовите, освен ако со законодавството на Европската Унија не е поинаку определено.
2. Глоба во износ од 100 до 300 евра во денарска противвредност ќе му се изрече за сторен прекршок на физичко лице во случај ако на финансискиот инспектор не му овозможи услови за вршење контрола или не постапи во роковите во барањето на финансискиот инспектор и не му достави информации и заверени копии од бараните документи (член 33 став (1) алинеја 9 од овој закон).
3. Глоба во износ од 300 до 500 евра во денарска противвредност ќе му се изрече за сторен прекршок на одговорно лице во правно лице во случај ако на финансискиот инспектор не му овозможи услови за вршење контрола или не постапи во роковите во барањето на финансискиот инспектор и не му достави информации и заверени копии од бараните документи (член 33 став (1) алинеја 9 од овој закон).

**Член 54**

1. За прекршоците од членот 53 од овој закон прекршочна постапка води и прекршочна санкција изрекува надлежен суд.
2. За прекршоците пропишани со овој закон или други посебни закони со кои се пропишува надлежноста на финансиската инспекција на Министерството за финансии, пред поднесување на барање за поведување на прекршочна постапка задолжително се спроведува постапка за порамнување, со издавање на прекршочен платен налог согласно Законот за прекршоците.

**Член 55**

1. Финансиските инспектори се должни да водат евиденција за издадените прекршочни платни налози и за исходот на покренатите постапки.
2. Во евиденцијата од ставот (1) на овој член се собираат, обработуваат и чуваат следниве податоци име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог, надлежен суд и исходот од постапката.
3. Личните податоци од ставот (2) на овој член се чуваат пет години од денот на внесувањето во евиденцијата.
4. Формата и содржината на прекршочниот платен налог и на евиденцијата за издадените прекршочни платни налози и за исходот на покренатите постапки ја пропишува министерот за финансии.

**XIII. ПРЕОДНИ И ЗАВРШНИ ОДРЕДБИ**

# Примена на законот за започнати постапки

**Член 56**

# Финансиските инспекции започнати до денот на влегувањето во сила на овој закон, ќе се завршат според прописите по кои започнале.

# Примена на одредбите за обука и испит за стекнување лиценца за финансиски инспектор

**Член 57**

# Одредбите од членовите 26, 27 и 28 од овој закон, ќе отпочнат да се применуваат од 01 јануари 2023 година.

# Важност на лиценците за финансиски инспектор

**Член 58**

# Лиценците за финансиски инспектор издадени до денот на влегувањето во сила на овој закон важат до истекот на рокот за кој се издадени.

# Три месеци пред истекот на важноста на лиценцата од ставот (1) на овој член, министерот за финансии, на барање на носителот на лиценцата, ќе издаде нова лиценца за финансиски инспектор со трајна важност.

# Донесување на подзаконските акти

**Член 59**

Подзаконските акти предвидени со овој закон ќе се донесат во рок од шест месеци од денот на влегувањето во сила на овој закон.

**Член 60**

Со денот на влегувањето во сила на овој закон престанува да важи Законот за финансиска инспекција во јавниот сектор („Службен весник на Република Македонија“ бр.82/13, 43/14, 153/15 и 164/18 и „Службен весник на Република Северна Македонија“ бр.122/21).

**Член 61**

Одредбите од член 20 ставови (2) , (3) и (4), член 21 ставови (4), (5) и (6), член 30 став (2), член 33 ставови (2), (3) и (4), член 39 ставови (3) и (4), член 42 ставови (6) и (7), член 43 ставови (3) и (4), член 44 ставови (6) и (7), член 46 ставови (3) и (4), член 47 ставови (2) и (3), член 48 ставови (2) и (3), член 49 ставови (2) и (3), член 50 ставови (4) и (5) и член 51 ставови (2) и (3), кои се однесуваат на доставувањето и приемот на писмена и акти во форма на електронски документ како текстуален запис согласно Законот за централен регистар на население, Законот за електронско управување и електронски услуги и Законот за електронски документи, електронска идентификација и доверливи услуги, ќе отпочнат да се применуваат на 01 јули 2022 година.

**Член 62**

Овој закон влегува во сила осмиот ден од денот на објавувањето во "Службен весник на Република Северна Македонија".